Cea de-a douăsprezecea ediție a campaniei "Adevărata Basarabie" se desfășoară, în perioada 27 martie – 26 mai, la Iași.
Evenimentul, organizat anual de Asociația Tinerilor Români din Afara Granițelor (ATRAG) Iași, are drept scop promovarea valorilor culturale și artistice comune ale celor două maluri ale Prutului.
Startul campaniei a fost dat miercuri, 27 martie, de Ziua Unirii Basarabiei cu România, iar organizatorii au prezentat evenimentele ce urmează să aibă loc în următoarea perioadă.
Ulterior, s-a desfășurat Atelierul istoric "Basarabia a fost prima", urmat de un concurs de cultură generală cu tematica zilei de 27 martie. Astfel, participanții au avut ocazia să afle mai multe despre Unirea Basarabiei cu România, într-un mod interactiv și informativ.
Menționăm că toți cei care își doresc să cunoască mai mult despre cultura, tradițiile și valorile românilor de peste Prut sunt așteptați și la o serie de alte evenimente din cadrul campaniei "Adevărata Basarabie". Activitățile se concentrează pe aspectele socio-culturale și pe schimbul de experiențe.